Document ID: 32010D0071

A BIZOTTSÁG HATÁROZATA
(2010. február 8.)
a diazinonnak a biocid termékek forgalomba hozataláról szóló 98/8/EK európai parlamenti és tanácsi irányelv I., IA. vagy IB. mellékletébe történő fel nem vételéről
(az értesítés a C(2010) 749. számú dokumentummal történt)
(EGT-vonatkozású szöveg)
(2010/71/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a biocid termékek forgalomba hozataláról szóló, 1998. február 16-i 98/8/EK európai parlamenti és tanácsi irányelvre (1) és különösen annak 16. cikke (2) bekezdésének második albekezdésére,
mivel:
(1)
A biocid termékek forgalomba hozataláról szóló 98/8/EK európai parlamenti és tanácsi irányelv 16. cikkének (2) bekezdésében említett 10 éves munkaprogram második szakaszáról szóló, 2007. december 4-i 1451/2007/EK bizottsági rendelet (2) megállapítja azon hatóanyagok jegyzékét, amelyeket a 98/8/EK irányelv I., IA., illetőleg IB. mellékletébe való felvételük lehetősége szempontjából meg kell vizsgálni.
(2)
A diazinon szerepel e jegyzékben a 98/8/EK irányelv V. melléklete szerinti 18. terméktípusban, azaz a rovarölő, atkaölő és más ízeltlábúak elleni szerekben történő felhasználás vonatkozásában.
(3)
A hatóanyagoknak a 18. terméktípusban történő felhasználására vonatkozó teljes dosszié beadási határideje 2006. április 30. volt. A megadott határidőig azonban nem érkezett be teljes dosszié.
(4)
A Bizottság ennek megfelelően értesítette a tagállamokat. 2006. június 14-én a Bizottság ezt az információt elektronikus formában is közzétette.
(5)
Az említett közzétételt követő három hónapon belül egy vállalkozás jelezte, hogy átvenné a résztvevő szerepét a diazinonnak a 18. terméktípusban történő felhasználására vonatkozóan.
(6)
A 98/8/EK irányelv 16. cikkének (2) bekezdésében említett tízéves munkaprogram keretében vizsgálandó egyes anyagokra vonatkozó dossziék új benyújtási határidejének kijelöléséről szóló, 2007. november 29-i 2007/794/EK bizottsági határozat (3)2008. április 30-át jelölte ki a dossziék új benyújtási határidejének.
(7)
A kérelmező - az új határidőn belül és mielőtt dossziéját benyújtotta volna - konzultált Portugáliával, a diazinon értékelésére kijelölt referens tagállammal abban a kérdésben, hogy referenciaterméke (egy bolhanyakörv) biocid terméknek vagy állatgyógyászati készítménynek minősül-e.
(8)
Portugália - a Bizottsággal és a többi tagállammal folytatott konzultációt követően - arról tájékoztatta a kérelmezőt, hogy a legtöbb tagállam nem biocid terméknek, hanem a 2001/82/EK európai parlamenti és tanácsi irányelv (4) 1. cikkének (2) bekezdésében meghatározott állatgyógyászati készítménynek tekintené a kérelmező által forgalmazott bolhanyakörvet.
(9)
E felvilágosítás tükrében a kérelmező nem nyújtott be dossziét a diazinonnak a 98/8/EK irányelv I., IA. vagy IB. mellékletébe történő, a 18. terméktípusra vonatkozó felvételére. Az 1451/2007/EK rendelet 12. cikkének (4) bekezdése értelmében már nem lehet átvenni a résztvevő szerepét a diazinonnak a 18. terméktípusban történő felhasználása tekintetében.
(10)
Mivel a kérelmező nem nyújtott be dossziét az előírt határidőn belül, a diazinont nem lehet felvenni a 98/8/EK irányelv I., IA. vagy IB. mellékletébe a 18. terméktípusra vonatkozóan.
(11)
Indokolt kellően hosszú időszakot meghatározni az egyes tagállamokban biocid termékként forgalmazott bolhanyakörvek kivonására annak érdekében, hogy megtörténhessen e termékeknek a 2001/82/EK irányelv szerinti állatgyógyászati készítményként való engedélyezése.
(12)
Az e határozatban előírt intézkedések összhangban vannak a Biocid Termékek Állandó Bizottságának véleményével,
ELFOGADTA EZT A HATÁROZATOT:
1. cikk
A diazinon (CAS-szám: 333-41-5, EK-szám: 206-373-8) nem vehető fel a 98/8/EK irányelv I., IA. vagy IB. mellékletébe a 18. terméktípusra vonatkozóan.
2. cikk
A 18. terméktípusba tartozó, diazinont tartalmazó és biocid termékként forgalomba hozott bolhanyakörveket 2013. március 1-jét követően nem lehet forgalomba hozni.
A 18. terméktípusba tartozó, diazinont tartalmazó más biocid termékeket 2011. március 1-jét követően nem lehet forgalomba hozni.
3. cikk
Ennek a határozatnak a tagállamok a címzettjei.
Kelt Brüsszelben, 2010. február 8-án.

Labels: 0
3
1
6